Stjórnvöld í Úkraínu ætla að leita til alþjóðadómstólsins í Haag vegna meintra stríðsglæpa Rússa í Úkraínu. Utanríkisráðherra Bretlands óttast mikið blóðbað ef átökin taka að stigmagnast. Rússar hafa boðið til sáttafundar, en gegn skilyrðum sem Úkraínumenn sætta sig ekki við.
Hersveitir eru komnar inn í Kharkiv, næststærstu borg Úkraínu, og þar var barist á götum úti í morgun. Hernaðarskýrendur segja það merki um næstu skref Rússa í innrásinni, að nú sé komið að beinum átökum á meðan loftárásir einkenndu innrásina í fyrstu.
Rússar hafa einnig náð yfirráðum í borginni Nova Kakhovka, sem er lítil en hernaðarlega mikilvæg borg í suðurhluta landsins. Höfuðborgin Kiyv hefur enn sem komið er staðið af sér áhlaup Rússa, en loftvarnaflautur hljóma þar reglulega.
Volodymir Zelensky Úkraínuforseti sagði nóttina hafa verið skelfilega, og sagði Rússa farna að herja á almenningshverfi. Úkraínsk stjórnvöld ætla að tilkynna um meinta stríðsglæpi Rússa til alþjóðadómstólsins í Haag. Fullyrt er að yfir 200 óbreyttir borgarar séu látnir.
Vladimír Pútín Rússlandsforseti hrósaði hins vegar framgöngu hermanna sinna í morgun. Haft var eftir Dmitry Peskov, talsmanni stjórnvalda í Kreml, að rússnesk sendinefnd væri komin til borgarinnar Gomel í Hvíta-Rússlandi, og Úkraínumönnum væri boðið þangað til viðræðna. Zelensky Úkraínuforseti brást við þessu í morgun, segist vera tilbúinn til viðræðna en alls ekki í Hvíta-Rússlandi.
Other cities can be a platform for a meeting. Of course, we want peace, we want to meet and put an end to the war. Warsaw, Bratislava, Budapest, Istanbul, Baku - we offered all of them to the Russian side
Zelensky segist hafa boðið Rússum að hittast í Varsjá, Bratislava, Búdapest, Istanbúl og Bakú - og hvaða önnur borg sem er myndi henta, en ekki í ríki þar sem Rússar væru með aðstöðu til að skjóta eldflaugum yfir landamærin líkt og raunin er í Hvíta-Rússlandi.
Zelensky segist þakklátur fyrir þann stuðning sem Úkraínu fær úr vestri, þaðan sem berast alls kyns vistir á borð við lyf, matur og eldsneyti, auk vopna. Leiðtogar á Vesturlöndum halda áfram að ráða ráðum sínum vegna stöðunnar í dag, en Liz Truss, utanríkisráðherra Bretlands, óttast að stríðið gæti orðið mjög blóðugt og hræðist það að Rússar gætu gripið til verri vopna.
(This) conflict could be very, very bloody, and we've already seen civilians targeted by the Russian government. we do need to be prepared for Russia to seek to use even worse weapons. We need to avoid this at all costs.
Truss segir að slíkt þyrfti fyrir alla muni að forðast.

Úkraínsk stjórnvöld saka Rússa um stríðsglæpi, og ætla að leita til alþjóðadómstólsins í Haag. Innrás Rússa er mótmælt hér á landi í dag.